钦定古今图书集成/方舆汇编/职方典/第1244卷 > 衡州府城池考 府志
## 钦定古今图书集成/方舆汇编/职方典/第1244卷 > 衡州府城池考 府志

本府。〈衡阳县附郭。〉

衡州府城　“衡州府故无城，周显德间，始立木栅。宋咸平暨绍兴两兴版筑，工未讫洎。开庆己未，元兵自南来，城破，躙为墟。景定中，知州事赵兴说始城之。明洪武初，指挥庞虎大为完缮。成化间，知府何珣增饬雉堞，岿然相望。高二丈五尺，围一千二百七十丈八尺，合七里三十步。甃以石，荫以串屋” ，串屋后废。南依雁峰，北枕石鼓，潇湘萦其左，烝水挹其右，凡七门：东曰“宾日” ，即柴埠门；曰“阅江” ，即铁炉门；南曰“回雁” ，即南门；西曰“安西” ，即大西门；曰“望潮” ，即小西门；北曰“瞻岳” ，即北门；东北曰潇湘门，各建层楼于上。其埤堄间参错，置小屋，土名“冷店。” 崇祯丁丑，临、蓝寇起，薄城下，巡道李嵩率兵战郤之。越明年，桂藩议增筑。辛巳乃大兴役。上高叠五尺，外傅厚五尺。暨癸未秋，城西犹未竣役，俄为张献忠所陷，官吏悉先弃去。时内外皆纵火，光烛百里，四望为墟。甲申正月，举人邹统鲁从两广巡抚沈犹龙领粤师来复，诸生赵之鹤等兴义旅应焉。城既复，分巡道王鼎镇命指挥王克猷仍周葺城西雉垣，次第完构。延及丁亥，城楼复毁。

皇清偏沅抚军袁廓宇及知府李光座、通判吕之绎。

更建各门城楼，称壮丽焉。其“宾日” 、“安西” 两门，俱久窒。康熙己酉，郡守张奇勋以城西风气郁塞，民瘼攸系，命仍辟安西门，居民便之。池濠旧自南而西至北门，袤八百二十六丈，深四尺，阔一十三丈，凡四段，周回于西南，汇流于东北。迤东一带，则以湘水环绕为堑。万历二十一年五月，郡人以灰土填积濠水，壅阏南“门桥东一段，几失旧址，因请开濬，以固根本。” 知府陆志孝深然之，力请于分巡道张邦翰、守道廖恒吉。既得请，乃合同僚檄衡阳知县王宗本、衡州卫掌印指挥姚应祯督工，本府经历吴德润、县丞朱鸣世、千户高尚志、史官刘淑亮等循其故址开濬之，增设吊桥于南门之东，导濠水直会湘流。当时遂不复患壅遏。自万历中濬濠后，距今垂八十载。民间垣墉僵废，捐砾掷堶，与岁俱积，邈不知所谓南濠者。城南吊桥，悉列廛肆，而南濠遗址，平彝者为培𪣻，坟起者为嶒崚。沿及西濠，浅而易盈。每春霖暴集，水无所归，浸淫濡渍，宜西城之以倾圮告也。风雨疾作，凭陵是虞，何敢谓“清宁四讫，非所当虑耶？”

外州县

衡山县城　。县故无城。明正德十二年，桂东盗起，知县邹冈始筑土垣。嘉靖元年，大水，城圮。二年，知县彭簪甃以石，高二丈四尺，围四百九十六丈。上有串屋，辟为六门，门各有敌楼。城南门曰“迎恩” ，东南曰“观湘” ，曰“通津” ，曰“便民” ，北曰“朝天” ，西北曰“望岳。”

按《县志》：“衡自唐神龙三年后，始改治白茅镇。旧本无城，明正统十年，知县龚俛立六门，上置谯楼。成化八年，知县刘熙重修。”

耒阳县城　邑城自元有之，经兵燹倾圮。明正德六年，猺贼劫县，杀数百人。知县王睿上议，始建土城，内外砖石包砌，高一丈七尺，围五百五十丈，厚一丈二尺。门五座，东曰“环秀” ，南曰“振武” ，西曰“迎恩” ，北曰“兴文” ，中曰“通津。” 衡州府知府计宗道书扁额。嘉靖二年，知县黄鳌复建串楼垛墙。万历二十六年，知县曾惟悫因串楼编属各里甲，修葺烦费不已，尽撤去之。乡绅周训谓：“串楼既撤，必以砖石扪盖，庶可经久。议沮未行。今迤南一带，路若羊肠，岌岌逼城下，万一春流泛涨，激激横冲，恐有倾圮之患。预防之计，当急议之。”

常宁县城　邑，旧无城。明“洪武二十八年，峒寇奉《虎晚》等窃发，奏调衡州卫中所官军镇剿。本所副千户胡纲改用石甃。” 成化二十三年，千户方政重修。万历元年，知县陶敬图更加筑治，内外俱用青石，上用石覆，为永久计。万历四十三

年春，水泛涨，西北一带崩陷，知县刘自省完复之。崇祯十一年，矿贼攻劫，楼橹煨烬。

皇清顺治十二年，知县张芳议修复未就。康熙七年

知县张问明，见城垣埤堄，倾圮过半，谯橹无存，渐次修理。“旧城高一丈五尺，围六百七十四丈，厚一丈二尺。城东门曰青阳，南曰临桂，西曰西江，北曰望湘。”

安仁县城　。安仁旧为镇场，未有城郭。明成化二十一年，知县吴兴始筑土城，后圮。正德五年，知县丘钥复筑。十二年，猺寇攻掠，知县韩宗尧请于台使，始拓其地而城焉，甃以石。至万历二年，知县袁达继之，迺毕工。城高一丈九尺，围四百五十五丈六尺。辟五门：东曰“仰高” ，南曰《来薰》，曰《启秀》，西曰“观澜” ，北曰“迎恩。”

按《县志》：宋咸平五年，迁县治于今地，未有城池，短垣土埤，居民寥落。

酃县城　邑旧无城。明正德六年辛未，流寇为害，知县陈钏始议版筑。十二年，通判李文明、指挥彭宝、知县陶璐举工未竣。嘉靖二年，知县易宗周继之，迺讫工。城高一丈五尺，围四百八十丈，上覆以瓦屋，四百八十门。遭乱颓塌，今无复存。旧有四门：东曰“弘文” ，西曰“安济” ，南曰“迎恩” ，北曰“镇武。”

桂阳州城　。州在古为监城，围二里，拓于宋乾德四年。明洪武二年，仍旧基修筑之。天顺末，毁于寇。成化四年，都指挥使翟璥重甃以石。东南高二丈一尺，厚一丈三尺；西北高二丈，厚一丈，围五百二十八丈，为垛一千三百，门有四。万历四年，知州蒋学成扁其东曰“朝阳” ，南曰“迎薰” ，西曰“聚宝” ，北曰“拱极。” 后以东门不利学宫，别开小东门而闭。其旧城上旧覆以屋，崇祯十年，守备吴大鼎以不便击刺，撤去之。十一年，知州陈佳士因前任知州徐光大建东角楼，复建西、南二角楼以配之。次年，本府同知张恂署县务，题北楼曰：“汉初名郡。” 前后修筑不一。

皇清顺治五年，南城坏，知州李亨修复之。康熙七年

南城再崩，知州吴宗杞完治如旧。城下有濠，向有八池，召军民承佃，递纳鱼税。崇祯十年，濬为“长池。” 康熙间，复浚西北长池为“方池。”

嘉禾县城　：县设自崇祯十二年，画民田为城基，周遭计四里三分。建筑伊始，城高者不逾数尺，庳者基址犹未立也。继因兵火，其工遂辍。谯楼、雉堞，俱无一备。康熙八年，知县汤学尹始建东门城楼一座。其馀营建，尚俟后举焉。

临武县城　邑之有城，昉于明。天顺七年，副使沈庆请于朝，垒土为之。成化元年，佥事裴斐复议增筑。九年，知县桂宁用石以培里城。正德六年，知县莫潜尽用砖石甃之。嘉靖四十一年，知县费懋文复加完缮。崇祯三年，知县徐开禧重修。

皇清顺治十一年，知县吴从谦、参将韩国明再为补。

修撤去旧日城堞，覆瓦为阳城。康熙六年，中军守备薛应时增炮台十座。城高二丈，厚一丈二尺有奇，周五百八十二丈，为堞千二百八十。门有四：东曰“迎晖” ，南曰“来薰” ，西曰“镇远” ，北曰“拱极” ，各建敌楼。城西南滨临溪，通一小门以便汲。自东以北，迤西凿河池，广二丈，深八尺；自南迤西，因武溪为池，城下筑石岸以为水防。

蓝山县城　。县旧治在南平乡，名“古域” ，后徙凤感乡，曰“古城。” 宋迁今治。旧无城，明天顺八年，山猺寇境，知县萧祓议建土城，高一丈三尺，厚八尺，周五百二十丈，城堞六百四十，为楼六百四十间，土门四座。正德四年，苗贼来攻，知县任山易土以石，工未竣，以事去官。主簿李明与茶陵卫指挥袁昊董治之。至正德十年，知县刘文华用石包砌，覆之以砖，列雉五百有奇。东南临江，不池而深。西北有堑，不郭而险。及隆庆元年，知县吴国器以北门当县治学宫后，直枕路径，形家皆言不便。东、南二门，舜水冲击，各增筑月城并城楼各一座。天启元年，知县伍承慰以旧日城堞串楼瓦椽不堪坚久，捐金修之，渐易串楼为平。城门有四：东曰“熙阳” ，南曰“南薰” ，西曰“永安” ，北曰“拱辰” ，亦曰“迎恩” ，皆知县刘子荣署。